b'\n_START_ARTICLE_\nJosip Dermastia\n_START_SECTION_\n\xc5\xbdivljenje in delo\n_START_PARAGRAPH_\nJosip Dermastia, mlaj\xc5\xa1i brat Ivana Dermastie, se je rodil v dru\xc5\xbeini ljubljanskega kmeta in trgovca Jo\xc5\xbeefa materi Ani Dermastia, rojeni Ho\xc4\x8devar iz Vrhnike. Po kon\xc4\x8dani gimnaziji v Ljubljani je \xc5\xa1tudiral pravo v Gradcu, kjer je 24. novembra 1903 tudi doktoriral. \xc5\xbde kot dijak je zahajal k bratu na Gori\xc5\xa1ko. Po kon\xc4\x8danem \xc5\xa1tudiju se je zaposlil v Gorici kot odvetni\xc5\xa1ki kandidat in praktikant na de\xc5\xbeelnem sodi\xc5\xa1\xc4\x8du. Brat Ivan ga je uvedel v javno in politi\xc4\x8dno \xc5\xbeivljeje v kraju novo nastajajo\xc4\x8dega kr\xc5\xa1\xc4\x8danskega socialnega gibanja, tako imenovane\xc2\xa0\xc2\xbbnove struje\xc2\xab. Utemeljitelj gibanja je bil Anton Mahni\xc4\x8d, po njegovem odhodu za \xc5\xa1kofa na otok Krk pa sta precej\xc5\xa1en del nalog prevzela tudi brata Dermastia. Po razkolu v Slovenski ljudski stranki (1909) se je Josip Dermastia po\xc4\x8dasi za\xc4\x8del umikati iz politike. Leta 1910 se je odselil v Ljubljano. Tu se je med drugim zaposlil tudi v dr\xc5\xbeavni slu\xc5\xbebi (1916-1924) in bil kot svetnik oddelka za socialno politiko upokojen, zatem pa se je ponovno zaposlil pri ljubljanski Vzajemni zavarovalnici kot generalni tajnik in po vojni kot predsednik Zavarovalnega zvoda Slovenije (1945-1946), ko se je dokon\xc4\x8dno upokojil. Kot sodelavec Osvobodilne fronte je bil med vojno v Ljubljani nekaj \xc4\x8dasa tudi zaprt. Dermastia je bil strokovnjak za zavarovalni\xc5\xa1tvo, zlasti \xc5\xa1e za zavarovalno pravo, o tem je pisal strokovne in poljudne \xc4\x8dlanke v glasilih zavarovalnic, v raznih tednikih in ob\xc4\x8dasno tudi v dnevnih \xc4\x8dasopisih.'